কলকাতার পর ‘বুর্জ খলিফা’-র মায়াবী আলোয় সেজেছে জলপাইগুড়ি

জলপাইগুড়ি : দুর্গাপুজোর পর এবার কালীপুজোতেও ‘বুর্জ খলিফা’ মণ্ডপ।  তবে, কলকাতায় নয়।  ‘বুর্জ খলিফা’-র মায়াবী আলোয় সেজে উঠেছে জলপাইগুড়ি।

এই প্রথমবার, শ‍্যামা পুজোর বিশেষ আকষর্ণ হিসাবে জলপাইগুড়িতে তুলে ধরা হয়েছে দুবাইয়ের বুর্জ খলিফা। জলপাইগুড়ি গোমস্তাপাড়া নবারুণ সংঘ ক্লাব ও পাঠাগারের শ্যামা পুজোয় বুর্জ খলিফার আদলে মণ্ডপ তৈরি করা হয়েছে।  যে মণ্ডপ দেখতে ভিড় জমিয়েছেন সাধারণ মানুষ।

দুর্গাপুজোতে গোটা বাংলায় সারা ফেলে দিয়েছিল লেকটাউনের শ্রীভূমি স্পোর্টিং ক্লাবের ‘বুর্জ খলিফা’ ।  যা দেখতে করোনা বিধি উপেক্ষা করে আট থেকে আশি সকলেই লাইনে দাঁড়িয়েছিলেন।  সেই ভিড়ের জেরে পুজোর চারটি দিন কার্যত বন্ধ হয়ে গিয়েছিল লেকটাউন লাগোয়া ভিআইপি রোডের একাংশ।  শেষে ভিড়ের চাপ সামলাতে না পেরে বন্ধ করে দেওয়া হয় এই মণ্ডপ-দর্শন।

আরও পড়ুন – কালীপুজোর থিম ‘বাঁশের কেল্লা’, ইতিহাস খুঁড়ে সম্প্রীতির বার্তা বসিরহাটে

দক্ষিণের ‘বুর্জ খলিফা’ সারা ফেলার পর এবার উত্তরে কালীপুজোর থিম হিসেবে বেছে নেওয়া হল ‘বুর্জ খলিফা’কে।  নবারুণ সংঘের ৫৬ বছরের পুজোয় ‘বুর্জ খলিফা’র আদলে তৈরি মণ্ডপ।  এই বুর্জ খলিফার উচ্চতা ১০৬ ফুট।  যা কলকাতায় বুর্জ খলিফার মণ্ডপের থেকেও ২ ফুট বেশি।

সন্ধে হতেই আলোতে সেজে উঠছে এই ‘বুর্জ খলিফা’।  এই ক্লাবের থিম ঘোষণা হওয়ার পর থেকেই এলাকার মানুষের উচ্ছ্বাস ছিল দেখার মত। কালীপুজোর আগেই এই মণ্ডপ সাধারণের জন্য খুলে দেওয়া হয়েছে।  রঙিন আলোর এই মণ্ডপ দেখতে বাইরে ভিড় করছেন সাধারণ মানুষ।

সুযোগ হাতছাড়া করতে রাজি নন কেউ-ই ।