দীপাবলিতে সব রকমের আতসবাজি জ্বালানোয় নিষেধাজ্ঞা জারি করল কলকাতা হাইকোর্ট

কলকাতা : কালীপুজোর রাতে কোনও আতসবাজি জ্বালানো যাবে না। শুধুমাত্র মোমবাতি এবং প্রদীপ জ্বালানো যাবে। এর বাইরে সমস্ত রকম বাজির উপর নিষেধাজ্ঞা আরোপ করল কলকাতা হাইকোর্ট। শুধু দীপাবলি বা কালীপুজো নয়, ছটপুজো, গুরুনানক জয়ন্তী, বড়দিন, নতুন বছরের উৎসবেও বাজি নিষিদ্ধ।

গত বছরের নির্দেশিকা বহাল রাখল হাইকোর্ট। কোনও ধরনের বাজি পোড়ানো যাবে না। এর আগে পরিবেশবান্ধব বাজিই পোড়ানোর নির্দেশ দেওয়া হয়েছিল। পরিবেশবান্ধব বাজি ফাটানোর নোটিস জারি করেছিল রাজ্যের দূষণ নিয়ন্ত্রণ পর্ষদ। বেঁধে দেওয়া হয়েছিল সময়সীমাও। কালীপুজোর দিন রাত ৮টা থেকে ১০টা পর্যন্ত বাজি পোড়ানো যাবে বলা হয়েছিল। কিন্তু সব রকমের বাজি পোড়ানোয় নিষেধাজ্ঞা জারি করল কলকাতা হাইকোর্ট।

আরও পড়ুন : তৃণমূলে যোগ দিলেন লিয়েন্ডার পেজ

আদালত জানায়, বেঁচে থাকার অধিকার মৌলিক অধিকার। বৃহত্তর স্বার্থের কথা ভেবে ক্ষুদ্র স্বার্থ উপেক্ষা করতে হয়। পরিবেশবান্ধব বাজি চিহ্নিত করার কোনও উপায় পুলিশের কাছে নেই। করোনা প্রতিদিন বাড়ছে। যাঁদের শ্বাসকষ্ট জনিত সমস্যা আছে, তাঁদের আরও বেশি সমস্যা হতে পারে। শুধু কালীপুজো নয়, ছটপুজো, গুরুনানক জয়ন্তি, বড়দিনেও বাজি নিষিদ্ধ করল আদালত।